In nomine sancte et individue Trinitatis, ego Galterus, Dei gratia Lingonensis episcopus, carte presentis attestatione et nostri sigilli impressione notum fieri et ratum haberi volo quod Bartholomeus Chochilla mihi donando concessit, absque ulla retentione, quicquid habebat in finagio de Foysol, scilicet tres partes ejusdem finagii, promittens exinde legitimam garanciam undecumque calumpnia perveniret, coram ydoneis testibus, scilicet Unando, capellano nostro, Symon de Brecons, Boino preposito, Petro maiore. Hoc donum laudavit Maria, uxor ejus, et Rainaldus filius ipsius, et filie ejus Comitissa, Ersennis, Aaliz, Ermengardis et Felicitas, filia filie ejus. Hujus concessionis et laudis testes sunt Galtherus et Villelmus, monachi de Fonteneto, magister Arembertus. Item Viardus Malus Pilus mihi donando concessit quicquid habebat in Foysol, scilicet quartam partem ejusdem finagii, repromittens mihi legitimam garantiam. Hoc donum laudavit Villelmus, filius ejus, sub hiis testibus videlicet Symone de Brecons, Guilenco de Loisma, Hugone decano Castellionis. Item Radulphus de Maneicles mihi concessit quidquid reclamabat vel quidquid sui juris esse dicebat in sepedicto finagio. Hujus concessionis testis est Unaldus, capellanus meus, Guido Moriher et Symon, frater ejus. Item, Gauffridus Crassus mihi concessit quicquid habebat, et sui juris esse dicebat in finagio de Foysol, laudante uxore sua Bruna, et filiis suis Milone, Balduino et Matheo et filia sua Martina. Hoc donum laudavit sororius ejus Viardus Pigno et uxor ejus Nova, et filius ejus Villelmus. Hujus rei testes sunt, Symon de Brecons et Guilemus frater Viardi et Drogo de Chalma. Item Theobaldus de Pruille donando mihi concessit quidquid habebat in finagio de Foysol, laudante filio suo Hamerico, coram ydoneis testibus, scilicet Symone de Brecons, Petro maiore. Denique, dominus Rainerius de Marasc finagium de Foysol, et predictas donationes quas milites, qui de eo infeodati erant mihi donaverunt, concedendo donavit, et de casamento quod de me movebat se devestiendo coram ydoneis testibus me reinvestivit, laudantibus filiis et filiabus suis, scilicet Josberto, Milone, Stephano, Hugone, Gertrude, Mathilde et uxor sua Maria. Testes sunt: Milo de Sauz, Hugo decanus Castellionis, Symon de Brecons. Nec pretereundum quod dictus Rainerius, dum ire vellet Iherosolimam, in capitulo Longivadi orationes fratrum requirens, concessit eidem domui, presente conventu, quidquid sui juris erat in sepedicto finagio. Igitur, quia ex injuncto mihi episcopatus officio convenit viris domestice fidei et maxime religiosis paterna sollicitudine providere, notum fieri et ratum haberi volo quod finagium de Foysol, cum omnibus appendiciis suis, quod sicut jam pretaxatum est, a possidentibus et tenentibus illud acquisieram, Symoni de Brecons donando concessi, ut per manum nostram ecclesiam de Longovado se devestiendo revestiret, et legitimam guarantian a me sibi promissam ecclesie predicte reportaret. Hic itaque Symon, sicut superius diffinitum est de sepedicto finagio, per manum nostram, dilectum filium nostrum Radulphum, abbatem de Longovado, se devestiendo reinvestivit et guarantiam quam ei coram idoneis testibus firmiter promiseram, firmiter repromisit. Superaddidit et donando etiam concessit, quicquid habebat proprium in finagio de Foysol, et quidquid possidebat et sui juris erat in finagio illo, quod dicitur Estreas, cum omnibus appenditiis suis, absque ulla retentione, ecclesie Dei de Longovado. Hujus rei testes affuerunt Johannes, prior de Luvigné; Boinus, prepositus, Petrus, maior; Guido, camerarius. Hec omnia laudavit uxor ejus Mathold et filii ejus, Guido et Hugo, et Rocelina de Calvomonte. Hujus laudationis testes sunt Guido Moriher, Hugo de Brion, Gauffridus Felonia, Galterus de Pulteriis. Ut autem hec que suprascripta sunt firma et inconcussa perseverent, sigilli nostri auctoritate munivimus, et ne quis ea adnullare presumat, auctoritate Dei et nostra sub anathemate prohibemus. Acta sunt hec anno ab incarnatione Domini M°C° septuagesimo quinto.